REPUBLIKA SRBIJA

NADZORNI ODBOR ZA IZBORNU KAMPANjU

03 Broj: 06-2/262-23

25. decembar 2023. godine

B e o g r a d

**Z A P I S N I K**

**ŠESTE SEDNICE NADZORNOG ODBORA ZA IZBORNU KAMPANjU,**

**ODRŽANE 18. DECEMBRA 2023. GODINE**

Sednica je počela u 13 časova.

Sednicom je predsedavao Svetislav Goncić, predsednik Nadzornog odbora za izbornu kampanju.

Sednici su prisustvovali članovi Nadzornog odbora: prof. dr Bojan Tubić, prof. dr Dragan Vučinić, dr Slobodan Prvanović, prof. dr Branko M. Rakić, prof. dr Miodrag Savović, mr Vojin Vučićević, Aleksandar Stamatović i Aleksandar Milosavljević.

Sednici nije prisustvovala članica Nadzornog odbora dr Jovanka Matić.

Član Odbora, dr Slobodan Prvanović izneo je predlog da se kao prva tačka dnevnog reda stavi predlog da Nadzorni odbor zauzme stav da su izbori bili neregularni takođe, dodao je da bi obrazloženje za taj stav izneo u okviru diskusije.

Svetislav Goncić pojasnio je da ukoliko bi se dodala nova tačka dnevnog reda potrebno je da se ista precizno formuliše.

Član odbora, dr Slobodan Prvanović naveo je da bi naziv tačke dnevnog reda mogao da glasi: Predlog da Nadzorni odbor zauzme stav da su upravo održani izbori bili neregularni.

Pre prelaska na rad, predsednik Nadzornog odbora stavio je na glasanje predlog dopune Dnevnog reda, članovi Nadzornog odbora sa dva glasa „za“, dva glasa „protiv“ i dva glasa „uzdržan“ nisu usvojili predlog.

Na predlog predsednika, Nadzorni odbor je sa šest glasova „za“ i jednim „uzdržanim“ utvrdio sledeći

D n e v n i r e d:

1. Beleške sa sastanaka sa predstavnicima posmatračke misije CRTA i predstavnicima OEBS-a;
2. Razmatranje prijave posmatračke misije CRTA 01 Broj: 013-2005/23-25, od 8. decembra 2023. godine;
3. Razmatranje prijave posmatračke misije CRTA 01 Broj: 013-2005/23-27,od 12. decembra 2023. godine;
4. Razmatranje prijave Posmatračke misije CRTA 01 Broj 013-2005/23-28, od 12. decembra 2023. godine;
5. Razmatranje prijave NUNS-a 01 Broj 013-2005/23-30, od 14. decembra 2023. godine;
6. Razmatranje prijave Bojana Pudara 01 Broj 013-2005/23-26, od 10. decembra 2023. godine;
7. Razmatranje prijave advokata Jelene Pavlović u ime liste „MI GLAS IZ NARODA-PROF.DR BRANIMIR NESTOROVIĆ“ 03 Broj 013-2005/23-24, od 8. decembra 2023. godine;
8. Razmatranje predloga dr Jovanke Matić povodom emisije Hit-tvit, od 11. decembra 2023. godine;
9. Razmatranje predloga dr Slobodana Prvanovića povodom nastupa Aleksandra Vučića, predsednika Republike Crbije, na televiziji Pink, od 8. decembra 2023. godine;
10. Razmatranje predloga dr Slobodana Prvanovića povodom intervjua Aleksandra Vučića na televiziji Pink, od 9. decembra 2023. godine;
11. Razmatranje predloga dr Slobodana Prvanovića povodom nastupa Aleksandra Vučića na televiziji Hepi, od 11. decembra 2023. godine;
12. Razmatranje predloga dr Slobodana Prvanovića povodom nastupa Aleksandra Vučića na televiziji Prva, od 13. decembra 2023. godine;
13. Razmatranje predloga dr Slobodana Prvanovića povodom nastupa Aleksandra Vučića na televiziji Pink, od 14. decembra 2023. godine.

**Prva tačka dnevnog reda**: Beleške sa sastanaka sa predstavnicima posmatračke misije CRTA i predstavnicima OEBS-a

Na predlog predsednika, Nadzorni odbor je jednoglasno (osam glasova „za“) usvojio Beleške sa sastanaka sa predstavnicima posmatračke misije CRTA i predstavnicima OEBS-a.

**Druga tačka dnevnog reda**: Razmatranje prijave posmatračke misije CRTA 01 BROJ: 0122005/23-25, od 8. decembra 2023. godine

Član odbora, dr Slobodan Prvanović podsetio je da je Nadzorni odbor na jednoj od pethodnih sednica već razmatrao sličnu prijavu i da se diskutovalo o tome da postoje dva načina na koji je moguće odgovoriti, i to da Nadzorni odbor prijavu prosledi nadležnom državnom organu i o tome obavesti podnosioca prijave ili da se u odgovoru podnosiocu navede nadležna institucija kome se podnosilac prijave može obratiti.

Na predlog predsednika, Nadzorni odbor je sa sedam glasova „za“ i jednim „uzdržanim“ usvojio Predlog odgovora na prijavu posmatračke misije CRTA 01 BROJ: 0122005/23-25, od 8. decembra 2023. godine

**Treća tačka dnevnog reda**: Razmatranje prijave posmatračke misije CRTA 01 Broj: 013-2005/23-27,od 12. decembra 2023. godine

Član odbora, dr Slobodan Prvanović napomenuo je da je u samoj prijavi posmatračke misije CRTA navedeno da Nadzorni odbor za izbornu kampanju preduzme radnje i mere iz svoje nadležnosti, ali i da ukoliko ova prijava ne spada u nadležnost Nadzornog odbora da prijavu prosledi drugoj nadležnoj instituciji.

Na predlog predsednika, Nadzorni odbor je sa sedam glasova „za“ i jednim „uzdržanim“ usvojio Predlog odgovora na prijavu posmatračke misije CRTA 01 Broj: 013-2005/23-27,od 12. decembra 2023. godine

**Četvrta tačka dnevnog reda**: Razmatranje prijave Posmatračke misije CRTA 01 Broj 013-2005/23-28, od 12. decembra 2023. godine

Član odbora, dr Slobodan Prvanović naveo je da smatra da se Nadzorni odbor u Predlogu odgovora na prijavu CRTE na neki način distancira, obzirom da se radi o objavi na internetu koji nije medij u smislu zakona, smatra da ono što je u prijavi navedeno jeste skinuto sa interneta, međutim da se radi o zvaničnom saopštenju koje je izdato od strane Saveta za informisanje Gradskog odbora SNS Vranje i da iz tog razloga Nadzorni odbor treba da reaguje jer do saznanja se došlo putem interneta ali to ne umanjuje sam događaj.

Svetislav Goncić, pojasnio je da je to pitanje ovlašćenja, odnosno da se predefinišu i redefinišu pitanja nadležnosti Nadzornog odbora dakle, potrebno je definisati i konačno utvrditi šta jesu a šta nisu nadležnosti Nadzornog odbora.

Član odbora, dr Slobodan Prvanović naveo je da nema ništa protiv da se pokrene inicijativa da se nešto preciznije definiše ili ne, međutim kada se došlo do saznanja da je neko postupio neadekvatno smatra da Nadzorni odbor treba da reaguje.

Svetislav Goncić naveo je i to da u prijavi posmatračke misije CRTA nije naveden zakon, niti član zakona koji je prekršen, kao i to da Nadzorni odbor za izbornu kampanju preduzme radnje i mere iz svoje nadležnosti, ali i da ukoliko ova prijava ne spada u nadležnost Nadzornog odbora da istu prosledi drugoj nadležnoj instituciji.

Na predlog predsednika, Nadzorni odbor je (sa šest glasova „za“, jednim „protiv“ i jednim „uzdržanim“) usvojio Predlog odgovora na prijavu Posmatračke misije CRTA 01 Broj 013-2005/23-28, od 12. decembra 2023. godine

**Peta tačka dnevnog reda**: Razmatranje prijave NUNS-a 01 Broj 013-2005/23-30, od 14. decembra 2023. godine

Predsednik odbora obavestio je da je Nezavisno udruženje novinara Srbije podnelo prijavu Nadzornom odboru koja se odnosi na promotivni spot koji je objavljen na društvenoj mreži Instagram. Takođe, pročitao je da je u prijavi navedeno kršenje člana 387. stav 4. Krivičnog zakonika, da ko širi i na drugi način učini jasno dostupnim tekstove, slike ili svako drugo predstavljanje ideje ili teorije koje zagovaraju ili podstrekavaju mržnju, diskriminaciju, će se kazniti zatvorom od tri meseca do tri godine, kao i predlog da se Nadzorni odbor obrati javnom tužilaštvu. Takođe, prijava se odnosi i na kršenje člana 73. stav 3. Zakona o elektronskim medijima, a navedeni stav propisuje da se regulator stara da pružaoci medijskih usluga ne objavljuju pornografske sadržaje nastale iskorišćavanjem maloletnih lica. Imajući u vidu propisane nadležnosti, Nadzorni odbor podnosiocu prijave predlaže da se obrati Regulatornom telu za elektronske medije koje je nadležno da u skladu sa članom 7. stav 1. tačka 10. Zakona o elektronskim medijima izriče mere pružaocima medijskih usluga u skladu sa ovim zakonom.

Na predlog predsednika, Nadzorni odbor je (sa osam glasova „za“ i jednim „protiv“) usvojio Predlog odgovora na prijavu NUNS-a 01 Broj 013-2005/23-30, od 14. decembra 2023. godine.

**Šesta tačka dnevnog reda**: Razmatranje prijave Bojana Pudara 01 Broj 013-2005/23-26, od 10. decembra 2023. godine

Svetislav Goncić, podsetio je da se Nadzorni odbor prošle nedelje obratio RTS-u povodom prijave Bojana Pudara i da je RTS dostavio odgovor koji je potrebno proslediti podnosiocu.

Na predlog predsednika, Nadzorni odbor je jednoglasno (devet glasova) usvojio Predlog odgovora na prijavu Bojana Pudara 01 Broj 013-2005/23-26, od 10. decembra 2023. godine.

**Sedma tačka dnevnog reda**: Razmatranje prijave advokata Jelene Pavlović u ime liste „MI GLAS IZ NARODA-PROF.DR BRANIMIR NESTOROVIĆ“ 03 Broj 013-2005/23-24, od 8. decembra 2023. godine

Svetislav Goncić, podsetio je da se Nadzorni odbor prošle nedelje obratio RTS-u povodom prijave advokata Jelene Pavlović u ime liste „MI GLAS IZ NARODA-PROF.DR BRANIMIR NESTOROVIĆ“ kao i da je RTS dostavio odgovor koji je potrebno proslediti podnosiocu.

Na predlog predsednika, Nadzorni odbor je jednoglasno (devet glasova „za“) usvojio Predlog odgovora na prijavu advokata Jelene Pavlović u ime liste „MI GLAS IZ NARODA-PROF.DR BRANIMIR NESTOROVIĆ“ 03 Broj 013-2005/23-24, od 8. decembra 2023. godine.

**Osma tačka dnevnog reda**: Razmatranje predloga dr Jovanke Matić povodom emisije Hit-tvit, od 11. decembra 2023. godine

Član odbora, dr Slobodan Prvanović napomenuo je da se predlog dr Jovanke Matić odnosi većinom na razne nepravilnosti koje su se dešavale u izbornoj kampanji, kao i da je možda u okviru jedne emisije bilo mnogo povreda moralnog integriteta ličnosti raznih kandidata.

Svetislav Goncić, naveo je da Nadzorni idbor može da uputi dopis i apel relevantnim telima koja treba da se bave korektnošću kontrolom rada televizija da preduzmu mere iz svojih nadležnosti.

Član odbora, dr Slobodan Prvanović naveo je da smatra da Nadzorni odbor treba da zauzme stav da su zaista povređeni integritet ličnosti kandidata.

Svetislav Goncić, istakao je da obraćanjem relevantnim telima Nadzorni odbor zauzima stav i napomenuo i da nadležnost Nadzornog odbora nije neposredna inspekcija već apel i skretanje pažnje određenim telima koji treba da reaguju u skladu sa svojim zakonom propisanim nadležnostima.

Član odbora, prof. dr Dragan Vučinić istakao je da je neophodno predložiti da se tačno definišu nadležnosti Nadzornog odbora kroz završni Izvešaj koji će biti proizvod rada ovog saziva obzirom da smatra da su ovako definisani članovi nejasni i kontradiktorni.

Na predlog predsednika, Nadzorni odbor je jednoglasno (devet glasova „za“) odlučio da se obrati članu odbora, dr Jovanki Matić sa molbom da precizira svoj predlog za činjenje Nadzornog odbora kako bi se na narednoj sednici moglo diskutovati i glasanjem odlučivati o istim.

**Deveta tačka dnevnog reda**: Razmatranje predloga dr Slobodana Prvanovića povodom nastupa Aleksandra Vučića, predsednika Republike Srbije, na televiziji Pink, od 8. decembra 2023. godine

Svetislav Goncić, pročitao je deo teksta predloga koji se odnosi na to da je kažnjivo, prema članu 361. Krivičnog zakonika, kada službeno lice propuštanjem dužnosti nadzora ili na drugi način očigledno nesavesno postupa u vršenju službe kao i da je kažnjivo, prema članu 33. Krivičnog zakona, ako više lica učestvovanjem u radnji izvršenja sa umišljajem zajednički izvrše krivično delo ili ostvarujući zajedničku odluku drugom radnjom sa umišljajem bitno doprinesu izvršenju krivičnog dela, takođe da iz tog razloga izjašnjavanja o osnovanosti predloga podnosilac smatra manevrom kojim se izbegava direktno izjašnjavanje o samim predlozima. Naglasio je da postoji određena predrasuda prema načinu razmišljanja i komunikacije kao i da se na taj način zauzima jedan stav kojim se definiše kako će članovi Nadzornog odbora donositi zaključke da se pravi slika o tome da je predlog apsolutno ispravan, a da je na neki način, udruženo, već zauzet negativan stav prema tom predlogu. Dodao je i to da smatra da se takvim prejudiciranjem ide predaleko da su svi članovi ovde ravnopravni da imaju pravo da donose odluke i da glasaju, takođe da to ne znači da je većina, ako je većina u pitanju pri nekom glasanju, istovetna po ideološkom stavu.

Član odbora, dr Slobodan Prvanović naveo je da kao podnosilac svoj predlog smatra apsolutno ispravnim. Podsetio je kolegu prof. dr Branka Rakića da očekuje obrazloženja koja se tiču predloga koje je podnosio a o kojima je bilo reči na prethodnim sednicama, naveo je i to da će obrazloženje sa najvećom mogućom pažnjom pročitati, obzirom da na osnovu diskusije koja se vodila o svim prethodno podnetim predlozima koji su odbijeni, nije došao do saznanja kakvo mišljenje i stav se zauzima povodom istih. Naveo je i to da želi da čuje suprotno obrazloženo mišljenje.

Član odbora, prof. dr Branko Rakić pojasnio je da je Nadzorni odbor o predlozima dr Slobodana Prvanovića glasao meritorno, istakao je razliku između odbacivanja i odbijanja nekog predloga i to da kada se odlučuje proceduralno onda se predlog odbacuje, dok kada se odlučuje meritorno onda se predlog odbija. Naveo je da će članovima Nadzornog odbora dostaviti mišljenje sa obrazloženjem, kao i da članovi Odbora mogu imati izdvojeno mišljenje te da se time onda jasno definiše ko je kakav stav zauzeo povodom predloga o kojima je reč.

Član odbora, prof. dr Dragan Vučinić naveo je da spornim smatra to što je predsednik bio daleko najzastupljeniji učesnik u ovom izbornom procesu kao i da je time sebi prigrabio ogromna prava. Takođe, stekao je utisak da predsednik brani interese stranke a ne države.

Svetislav Goncić postavio je pitanje na osnovu čega je utemeljen takav utisak.

Član odbora, prof. dr Dragan Vučinić naveo je da predsednik ne dopušta da ljudi kažu svoje mišljenje, on dođe i govori programe glavnih opozicionih stranaka na nacionalnim televizijama a ne dozvoljava dijalog, kao ni da predstavnici opozicije kažu svoje mišljenje.

Svetislav Goncić naglasio je da svako ima pravo na svoje mišljenje i da nema potrebe da se bilo kome nameće tuđe ili da se bilo ko razuverava.

Na predlog predsednika, Nadzorni odbor (dva glasa „za“ i šest „protiv“) nije prihvatio predlog dr Slobodana Prvanovića povodom nastupa Aleksandra Vučića, predsednika Republike Srbije, na televiziji Pink, od 8. decembra 2023. godine.

**Deseta tačka dnevnog reda**: Razmatranje predloga dr Slobodana Prvanovića povodom intervjua Aleksandra Vučića na televiziji Pink, od 9. decembra 2023. godine

Na predlog predsednika, Nadzorni odbor (dva glasa „za“ i šest „protiv“) nije prihvatio predlog dr Slobodana Prvanovića povodom nastupa Aleksandra Vučića, predsednika Republike Srbije, na televiziji Pink, od 9. decembra 2023. godine.

**Jedanaesta tačka dnevnog reda**: Razmatranje predloga dr Slobodana Prvanovića povodom nastupa Aleksandra Vučića na televiziji Hepi, od 11. decembra 2023. godine

Na predlog predsednika, Nadzorni odbor (dva glasa „za“ i šest „protiv“) nije prihvatio predlog dr Slobodana Prvanovića povodom nastupa Aleksandra Vučića, predsednika Republike Srbije, na televiziji Hepi, od 11. decembra 2023. godine.

**Dvanaesta tačka dnevnog reda**: Razmatranje predloga dr Slobodana Prvanovića povodom nastupa Aleksandra Vučića na televiziji Prva, od 13. decembra 2023. godine

Na predlog predsednika, Nadzorni odbor (dva glasa „za“ i šest „protiv“) nije prihvatio predlog dr Slobodana Prvanovića povodom nastupa Aleksandra Vučića, predsednika Republike Srbije, na televiziji Prva, od 13. decembra 2023. godine.

**Trinaesta tačka dnevnog reda**: Razmatranje predloga dr Slobodana Prvanovića povodom nastupa Aleksandra Vučića na televiziji Pink, od 14. decembra 2023. godine

Na predlog predsednika, Nadzorni odbor (dva glasa „za“ i šest „protiv“) nije prihvatio predlog dr Slobodana Prvanovića povodom nastupa Aleksandra Vučića, predsednika Republike Srbije, na televiziji Pink, od 14. decembra 2023. godine.

Član odbora, dr Slobodan Prvanović podsetio je na svoj predlog sa početka sednice i predložio da isti bude posebna tačka dnevnog reda u okviru tačke Razno.

Svetislav Goncić, pojasnio je da u okviru Dnevnog reda šeste sednice Nadzornog odbora koji je jednoglasno usvojen na početku nema tačke Razno, međutim da bez obzira na to, član Odbora, dr Slobodan Prvanović iznese svoj predlog i obrazloži ga, te će isti moći da se uvrsti u dnevni red naredne sednice.

Član odbora, dr Slobodan Prvanović izneo je predlog da Nadzorni odbor zauzme stav da su izbori bili neregularni, a u obrazloženju je naveo da je postojala drastična neravnopravnost izbornih učesnika i u pogledu medijskog nastupa i u pogledu mogućnosti za direktno predstavljanje građanima u smislu nemogućnosti dobijanja opštinskih i drugih prostorija za predstavljanje svojih programa, takođe da su REM, Agencija za sprečavanje korupcije i Tužilaštvo imali skoro potpuno indolentni odnos spram pojava koje su narušavale regularnost izbora kao i zloupotreba položaja od strane predsednika Republike.

Član odbora, prof. dr Branko Rakić naveo je da iz čisto formalno-pravnih razloga ne treba gubiti vreme na predlog o kome nije moguće glasati i odlučivati na ovoj sednici budući da nije tačka usvojenog Dnevnog reda.

Takođe, Nadzorni odbor ne može doneti zaključak da izbori nisu regularni iz prostog razloga što izbori još nisu završeni. Naglasio je da je ovaj predlog preuranjen, s jedne strane, dok sa druge strane, nije nadležnost Nadzornog odbora da ocenjuje kakvi su bili izbori, kao i da su za to nadležni drugi organi.

Član odbora, prof. dr Dragan Vučinić naveo je da član 145. kao i član 146. Zakona o izboru narodnih poslanika definiše da je Nadzorni odbor za praćenje izborne kampanje te da samim tim logično sledi da kada se izborna kampanja završi, na osnovu tog praćenja donosi se zaključak da li se sve radilo u skladu sa propisima ili ne. Naveo je i to da mnogo toga što je iznešeno na sednicama i o čemu se govorilo, nedvosmisleno dovodi do toga da su brojni propisi u kampanji prekršeni kao i da su pravljeni veliki prestupi i da logičan zaključak iz svega toga koji se izvodi treba da kaže da li su izbori bili regularni ili neregularni.

Svetislav Goncić naveo je da smatra kako bi se na osnovu izveštaja određenih relevantnih organa mogao doneti takav zaključak, a nikako ne na osnovu slobodnih utisaka.

Član odbora, prof. dr Dragan Vučinić naveo je da Nadzorni odbor može, ako prati kampanju, reći da je ista bila neregularna.

Svetislav Goncić naveo je da je saglasan da Nadzorni odbor može izneti takvu procenu, ali da takav stav nema specifičnu težinu, obzirom da to prevazilazi zakonom propisane nadležnosti Nadzornog odbora. Naglasio je da je neophodno jasno definisati nadležnosti Nadzornog odbora.

Član odbora, prof. dr Miodrag Savović postavio je pitanje koje se tiče izborne ćutnje, naveo je i to da je napravljen niz prekršaja u određenim novinama kao i sredstvima informisanja.

Član odbora, dr Slobodan Prvanović podsetio je da je uputio putem mejla izveštaj posmatračke misije CRTA kako bi se sa istim upoznali ostali članovi Nadzornog odbora. Takođe, pojasnio je da u svom predlogu podrazumeva da se Nadzorni odbor bavi izbornom kampanjom.

Član odbora, prof. dr Branko Rakić istakao je da će Nadzorni odbor svakako kroz završni izveštaj ukazati na sve pravilnosti i nepravilnosti koje su u okviru izborne kampanje uočene.

Svetislav Goncić postavio je pitanje da li će Nadzorni odbor od relevantnih organa dobiti zvanične, konkretne zaključke u nekakvoj formi, neku statistiku koja se odnosi na to da li je i u kojoj meri, kao i na kojim mestima bilo nepravilnosti na osnovu čega bi Nadzorni odbor mogao da zauzme stav na temu same kampanje. Naveo je i to da se takvi zaključci ne mogu donositi na osnovu sopstvenih utisaka ili neproverenih informacija iz medija.

Slobodan Prvanović je predložio da se u okviru tačke razno razmotri predlog da Nadzorni odbor zauzme stav da su izbori bili neregularni.

Svetislav Goncić je postavio pitanje da li uopšte postoji osnov da Nadzorni odbor na navedeni način razmatra predlog koji nije uvršten u dnevni red sednice.

Na predlog predsednika, Nadzorni odbor (dva glasa „za“ i četiri „protiv“ i dva „uzdržana“) nije prihvatio predlog dr Slobodana Prvanovića da se u okviru tačke razno razmatra zauzimanje stava da su izbori bili neregularni.

Takođe, je predloženo da se po dostavljanju zvaničnog predloga isti uvrsti u Dnevni red naredne sednice.

Sednica je završena u 15,40 časova.

**PREDSEDNIK**

**Svetislav Goncić**